กระทรวงพาณิชย์ เร่งรับซื้อน้ำมันปาล์มดิบเพื่อดึงราคาผลปาล์มให้สูงขึ้น
กระทรวงพาณิชย์ เร่งรับซื้อน้ำมันปาล์มดิบเพื่อดึงราคาผลปาล์มให้สูงขึ้น ระบุ จะสามารถส่งน้ำมันปาล์มดิบงวดแรกให้ กฟฝ.ได้วันนี้ ปริมาณ 7.1 หมื่นตัน จากผู้ผ่านคุณสมบัติ 24 ราย นายวิชัย โภชนกิจ อธิบดีกรมการค้าภายใน เปิดเผยว่า จากปัญหาสต็อกน้ำมันปาล์มดิบที่มีมากกว่า 350,000 ตัน สูงกว่าระดับสต็อกปกติซึ่งไม่ควรเกิน 250,000 ตัน คณะรัฐมนตรีจึงได้อนุมัติเงินงบประมาณงบกลาง จำนวน 525 ล้านบาท เพื่อให้การไฟฟ้าฝ่ายผลิตแห่งประเทศไทย (กฟผ.) รับซื้อน้ำมันปาล์มดิบจำนวน 160,000 ตัน ผลิตกระแสไฟฟ้าที่โรงไฟฟ้าบางปะกง เพื่อดึงราคาผลปาล์มของเกษตรกรชาวปาล์มน้ำมันให้สูงขึ้น จากการเปิดรับซื้อน้ำมันปาล์มดิบ ตั้งแต่วันที่ 2 - 25 มกราคม 2562 มีผู้เสนอขายน้ำมันปาล์มดิบ 44 ราย ปริมาณ 126,000 ตัน คณะทำงานกำกับดูแลการจำหน่ายน้ำมันปาล์มดิบให้แก่ กฟผ. ตามมาตรการปรับสมดุลน้ำมันปาล์มในประเทศ ที่ได้รับมอบหมายได้พิจารณาคัดเลือกผู้มีคุณสมบัติครบถ้วนและมีศักยภาพสามารถจัดส่งน้ำมันปาล์มดิบให้แก่ กฟผ. ได้จำนวน 24 ราย จากจังหวัดชุมพร ประจวบคีรีขันธ์ สุราษฎร์ธานี กระบี่ ตรัง ปัตตานี และชลบุรี ปริมาณ 71,000 ตัน โดยจะเริ่มมีการส่งมอบตั้งแต่วันนี้ 26 มกราคม 2562อธิบดีกรมการค้าภายใน กล่าวเพิ่มเติมว่า จะเร่งการรับซื้อน้ำมันปาล์ม 160,000 ตัน ให้เสร็จสิ้นภายในเดือนมกราคมนี้ โดยคาดว่าหลังมีการแทรกแซงราคาน้ำมันปาล์มแล้วสต๊อกน้ำมันปาล์มดิบจะลดลงเหลือไม่เกิน 200,000 ตัน ซึ่งจะส่งผลให้ช่วยดึงราคาผลปาล์มให้สูงขึ้นไม่ต่ำกว่าเป้าหมายที่ ราคากิโลกรัมละ 3.20 บาท ผู้ที่สนใจจำหน่ายน้ำมันปาล์มสามารถยื่นความจำนงได้ที่สำนักงานพาณิชย์จังหวัดในพื้นที่แหล่งผลิตทั่วประเทศ